Document ID: 31994R2248

31994R2248
L 242/5
SLUŽBENI LIST EUROPSKE UNIJE
16.09.1994.
UREDBA KOMISIJE (EZ) br. 2248/94
od 16. rujna 1994.
o uvođenju naknadnog nadzora Zajednice nad uvozom određenih čeličnih kablova podrijetlom iz država nečlanica
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 518/94 od 7. ožujka 1994. o zajedničkim pravilima za uvoz i o stavljanju izvan snage Uredbe (EEZ) br. 288/82 (1), a posebno njezin članak 9. stavak 2.;
uzimajući u obzir Uredbu Vijeća (EZ) br. 519/94 od 7. ožujka 1994. o zajedničkim pravilima za uvoz iz pojedinih trećih zemalja i o stavljanju izvan snage Uredbi (EEZ) br. 1765/82, (EEZ) br. 1766/82 i (EEZ) br. 3420/83 (2), kako je izmijenjena Uredbom (EZ) br. 1921/94 (3), a posebno njezin članak 9.;
s obzirom da su održane konzultacije unutar odbora osnovanih na temelju navedenih uredbi;
budući da podaci koje je dostavila Danska pokazuju da se uvoz isprepletene žice, užadi, kablova, pletenih vrpci, remena i slično, željeznih ili čeličnih, električki neizoliranih, koji potpadaju pod oznake KN 7312 10 91, 7312 10 95, 7312 10 99 podrijetlom iz država nečlanica, u Zajednicu povećava od 1991. u uvjetima koji bi mogli ugroziti proizvođače ovih proizvoda iz Zajednice; budući da se čini kako brojke raspoložive za 1993. potvrđuju ovaj uzlazni trend; budući da cijene ovog uvoza znatno ruše proizvodnu cijenu proizvođača Zajednice;
budući da se položaj proizvođača sličnih ili izravno konkurentnih proizvoda iz Zajednice pogoršava od 1991., kako potvrđuju i sljedeći ekonomski pokazatelji:
-
proizvodnja koja je iznosila 215 395 tona 1991. pala je na 193 846 tona 1992., na 173 715 tona 1993. i prema posljednjim procjenama, očekuje se da će 1994. pasti na 159 900 tona,
-
iskorištenost proizvodnih kapaciteta industrije Zajednice pala je za oko 30 % u razdoblju između 1991. i 1994.,
-
broj izravno zaposlenih u industriji smanjio se za 28 % u razdoblju od 1990. do 1993., s tim da je pao za 9 % samo između 1992. i 1993., spustivši se sa 4 662 na 4 235;
budući da ove okolnosti zahtijevaju mjere kojima bi se što je brže moguće dobili točni i ažurni podaci o trendu uvoza dotičnih proizvoda u Zajednicu i stoga zahtijevaju uvođenje naknadnog nadzora Zajednice nad takvim uvozom,
DONIJELA JE OVU UREDBU:
Članak 1.
Uvoz u Zajednicu isprepletene žice, užadi, kablova, pletenih vrpci, remena i slično, željeznih ili čeličnih, električki neizoliranih, koji potpadaju pod oznake KN 7312 10 91, 7312 10 95, 7312 10 99 predmet su naknadnog nadzora Zajednice od 1. listopada 1994.
Članak 2.
Za svaki mjesec države članice obavještavaju Komisiju do 10. dana sljedećeg mjeseca nakon dotičnog mjeseca, o rezultatima nadzora, navodeći količinu i CIF vrijednost uvoza, podijeljene prema KN oznaci i zemlji podrijetla.
Članak 3.
Ova Uredba stupa na snagu na dan objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. rujna 1994.

Labels: 1
5
7
3
12